Pročko, Jozef, poslanec NR SR (2024-06-12):
Milé kolegyne, milí kolegovia, práve som sa dozvedel, že mám tupý smiech, ostrý smiech je, predviedol teraz Migaľ, keď odchádzal, na moju adresu, takže to bol ostrý smiech. Musím povedať, že Danko nevyšiel zo svojho tieňa, naozaj má teraz tá vláda nová, sociálna a kde razí takú politiku alebo taký, taký populistický slogan, že rešpektujeme názor iných. No, ako videli ste, ako reagoval „tomtom“ Danko. Ja ako naozaj, moje vzdelanie, ja mám dve vysoké školy, riadim firmu, teda riadime firmu 20 rokov a naozaj o tom podnikaní mám čo-to, predtým sme, som mal dve produkčné spoločnosti, ktoré vyrábali pre štyri televízie. Ja neviem, čo urobil v živote Andrej Danko okrem toho, že mal dvoch ministrov, ktorí, ktorí rabovali, a všetci poznáte tam ten princíp, čo urobil v Revúcej s Lesostavom. Takže toto je Andrej Danko. Ale ja chcem k tomuto, čo naozaj sa tu deje. Ondrej Dostál prosil, aby mu to vysvetlili, vystúpil Andrej Danko a v tom vystúpení nepovedal nič. Povedal len populistické, naozaj populistické veci o tom, že idú zlepšovať veci, o ktorých ja nemám ani potuchu. No nemám o tom potuchu, lebo stále som, stále naozaj som majiteľom podniku, ktorý tomuto štátu odvádza obrovské dane, a ja, my živíme takých, ako je Andrej Danko, my živíme takých ľudí, ktorí tuná rabujú toto Slovensko. Čiže Andrej Danko vystúpil, ale to že... alebo odpoveď na Dostálove otázky nebola žiadna. Ja súhlasím s tým, aby sme pomohli rodičom zamestnancov, a naozaj sme zaviedli rodičovský príspevok, ktorý veľmi výrazne prispel, veľmi výrazne prispel rodičom zamestnancov, ale podnikateľom táto vláda nijako nepomohla a nepomáha. Táto vláda pomáha jedine sama sebe. A už som to tu povedal a budem to hovoriť, od prvej chvíle neurobili nič iné, len zvýšili sebe platy, zvýšili platy ministrov. Jak Fico rozprával v predchádzajúcom volebnom období, že to je aké úbohé, aké hyenistické, aby si ministri a premiér zvyšovali platy, a bum. Robert Fico sa dostal k moci a prvé, čo urobili, si zvýšili dvojnásobne platy! Čo zvýšili vám, Slováci?! Spytujem sa vás, vy, čo ste volili túto vládnu koalíciu: Čo vám dali? Podnikatelia, spytujem sa, čo vám dali okrem toho, že vám tu sľubujú, že budete môcť pozvať rodičov niekde na výlet za ten preukaz. Čo vám dali? No nám podnikateľom dali to, že nám zvýšili 900 Ficových poplatkov, že nám zvýšili zdravotné odvody. Toto nám dali! Toto nám dávajú títo sociálni, sociálni anjeli. Ja keď počúvam od nich a keď som teraz počúval vystúpenie Andreja Danka o tom, ako on ide pomáhať, ako on ide podnikateľom červený koberec dávať pred ich, pred naše podnikanie, mne prišlo naozaj smiešne a zasmial som sa, pretože to je smiešne. Keď poznáte týchto ľudí a ste s nimi v kontakte, keď vidíte, čo robia títo ľudia, ako sa aj tu správajú bohorovne, akí sú to, akí sú to najväčší, najväčší záchrancovia Slovenska, a pritom zachraňujú svojich ľudí, je to smutné. Poukazy, ako sú tieto, sú dobrá vec, naozaj, keď sa dobre využívajú. Ale už to aj Ondrej Dostál tu dnes hovoril, ministerstvo, ktoré si Andrej Danko zriadil, takto získa ďalšie kšefty. Je to super vec a oni budú, oni vám budú rozprávať, Slováci, že to je pre vás, to je všetko pre vás, aj to ministerstvo drahé, stomiliónové, ktoré sme urobili, je pre vás. Aj tie priestory drahé, ktoré sme si prenajali, to je pre vás, Slováci, aby ste sa mali lepšie. Toto vám budú rozprávať. Ale skutek utek, realita je úplne niekde inde. Takže, pán Lučanský, ak chcete pomôcť, tak pomôžte najprv podnikateľom. Zlepšite prostredie nám podnikateľom naozaj a nerozprávajte o tringeltoch, nerozprávajte o tom, že platíme dane za každého ubytovaného. Áno, platíme. Pomôžte, pomôžte podnikateľom. Tento zákon je len jeden v rade z tých, ktoré tu vládna koalícia predkladá a bude predkladať. Tie zákony sú ako keby ich jedna mater mala a v národnom mlieku kúpavala. Tento zákon je o tom, že národná slovenská strana ide svoj program, ktorý je pre národnú slovenskú stranu veľmi výhodný, ale pre Slovákov, pre Slovákov je to len obyčajná rabovačka. Ďakujem veľmi pekne.